Mej. SA wél op pad na Israel ondanks ‘fopnuus’Lalela Mswane is as Mej. Suid-Afrika 2021 gekroon. (Foto: Verskaf) Lalela Mswane, die nuwe Mej. Suid-Afrika, gaan wel vanjaar aan die Mej. Heelal-kompetisie deelneem. Só sê Stephanie Weil, hoof van die Mej. Suid-Afrika-organisasie, wat Dinsdag gerugte in die kiem gesmoor het dat Mswane nie aan die kompetisie wat op 13 Desember in Eilat, Israel, plaasvind gaan deelneem nie. “’n Baie, baie klein maar uiters uitgesproke groep het probeer, maar gefaal, om Lalela se kanse by dié gesogte internasionale kompetisie in die wiele te ry. As die huidige Mej. SA sal sy egter by 70 deelnemers van ander lande aansluit om Suid-Afrika tot die beste van haar vermoë te verteenwoordig,” sê Weil. Dit kom nadat die drukgroep Africa 4 Palestine Dinsdag ŉ verklaring uitgereik het waarin dié groep die nuus “verwelkom” dat Mswane besluit het om haar aan die kompetisie te onttrek. Luidens Africa 4 Palestine se verklaring het die groep gewag op ŉ formele aankondiging dat Mswane nie aan die skoonheidskompetisie gaan deelneem nie. Weil benadruk egter dat die Mej. SA-organisasie nie ŉ politieke organisasie is nie en dat die Mej. Heelal-kompetisie nie ŉ politiek-gedrewe kompetisie is nie. “Enigiemand wat Lalela van haar oomblik in die kollig wil beroof, is onhartlik en kortsigtig. Sy is ŉ blink baken vir jong mense oral en bewys dat jy beeldskoon kan wees terwyl jy ook slim en opgevoed kan wees.” Lalela Mswane. (Foto: Hanri Human) Africa 4 Palestine voer aan die redes vir Mswane om haar te onttrek aan dié gesogte kompetisie, waarop Andrea Meza van Mexiko verlede jaar as wenner gekroon is, is “so duidelik soos daglig”. “Israel se apartheidsbeleid is goed gedokumenteer deur Amnestie Internasionaal, Human Rights Watch, verskeie liggame van die Verenigde Nasies en Israel se eie menseregtegroepe soos Btselem,” lui Africa 4 Palestine se verklaring. “Vanjaar alleen is 80 Palestynse kinders onder leiding van die Israeli-regime vermoor. Dit is gemiddeld een kind elke drie dae. In Mei vanjaar, in minder as twee weke, is meer as 230 Palestyne vermoor, insluitend meer as 60 kinders en drie swanger vroue. Dit is nie ŉ regime wat aanskoulik is nie en geen persoon behoort sulke aakligheid te normaliseer nie.” Die groep het voorts gesê hy het “inligting ontvang” van Mswane se onttrekking nadat talle lede van die publiek, insluitend wyle pres. Nelson Mandela se kleinseun, Zwelivelile “Mandla” Mandela en ander bekende openbare figure ŉ beroep gedoen het dat Mswane haar aan die Mej. Heelal-kompetisie onttrek. Weil hou egter vol dat Mswane wel die land en Afrika as vasteland op dié kompetisie sal verteenwoordig. “[Africa 4 Palestine se verklaring] is heeltemal onwaar en ongegrond. Met al die fopnuus wat die rondte doen is dit vir ons organisasie belangrik om Lalela se kinderdroom – om ŉ kroon te dra terwyl sy haar land op ŉ internasionale platform verteenwoordig – te bewaarheid. “Lalela sê openlik dat sy as kind geboelie is en sal as volwassene nie geboelie word om nié haar lewenslange ambisie te vervul nie.” Mswane (24), ŉ danser en model van KwaSokhulu, Richardsbaai in KwaZulu-Natal, is op 16 Oktober tydens ŉ glansgeleentheid in die Grand Arena by die GrandWest Casino in Kaapstad as die nuwe Mej. Suid-Afrika gekroon. Sy het ŉ regsgraad aan die Universiteit van Pretoria verwerf.